Nøgleord

Sammendrag



Nøgleord

Statsstøtte – eksisterende og ny støtte – begreb – kontrakt, indgået inden den pågældende medlemsstats tiltrædelse af De Europæiske Fællesskaber, som indrømmer en fordelagtig elpris – opsigelse af kontrakten – national dommers kendelse om foreløbige forholdsregler, som udsætter virkningerne af kontraktens ophævelse – kvalificering som ny støtte – foreligger ikke

[Art. 108, stk. 1 og 3, TEUF; Rådets forordning nr. 659/1999, art. 1, litra b) og c)]

Sammendrag

Enhver påtænkt ny støtteforanstaltning skal i henhold til artikel 108, stk. 3, TEUF anmeldes over for Kommissionen, inden den gennemføres, og al ny støtte, der ydes uden Kommissionens godkendelse, er ulovlig.

I henhold til ordlyden af artikel 1, litra c) og b), i forordning nr. 659/1999 om fastlæggelse af regler for anvendelsen af artikel 108 TEUF udgøres en ny støtte af enhver støtte, dvs. støtteordninger og individuel støtte, som ikke er eksisterende støtte, herunder ændringer i eksisterende støtte, og en eksisterende støtte udgøres af godkendt støtte, dvs. støtteordninger og individuel støtte, som er godkendt af Kommissionen eller Rådet for Den Europæiske Union.

Støtteordninger, som er indført efter traktatens ikrafttrædelse, skal således anses for nye støtteordninger, såfremt der er tale om en påtænkt indførelse eller ændring af støtteforanstaltninger, hvorved bemærkes, at ændringer i denne forstand kan vedrøre eksisterende støtteordninger.

I denne forbindelse skaber en forlængelse af en eksisterende støtte en ny støtte, som kan adskilles fra den støtte, som er blevet forlænget, og en ændring af en eksisterende støttes varighed skal betragtes som ny støtte.

Med henblik på anvendelsen af artikel 108, stk. 1 og 3, TEUF beror spørgsmålet om fremkomsten af ny støtte eller ændringen af eksisterende støtte dog på de bestemmelser, som hjemler støtten, og på de herfor gældende nærmere vilkår og grænser. Det er således kun i det tilfælde, hvor ændringen påvirker selve indholdet af den oprindelige ordning, at denne ordning bliver en ny støtteordning.

I forbindelse med et annullationssøgsmål, der er anlagt til prøvelse af en afgørelse fra Kommissionen, der erklærer, at en national dommer, der i en sag om foreløbige forholdsregler midlertidigt og ex nunc suspenderer virkningerne af ophævelsen af en kontrakt indgået mellem det offentlige elværk og et selskab inden medlemsstatens tiltrædelse af De Europæiske Fællesskaber, som indrømmer en fordelagtig elpris til dette selskab, udgør ny støtte, har foranstaltningen fra dommeren i sagen om foreløbige forholdsregler, som midlertidigt opretholder denne pris i en bestemt periode, hverken til formål eller til virkning at ændre det grundlæggende træk ved den eksisterende støtte. Foranstaltningen ændrer således hverken de kontraktlige eller de ved lov fastsatte bestemmelser vedrørende den fordelagtige elpris eller prisens nærmere vilkår og grænser, men består blot i en vurdering af lovligheden af kontraktens ophævelse.

Dommeren i sagen om foreløbige forholdsregler begrænsede sig derfor – i stedet for at yde en ny støtte – til at træffe midlertidig afgørelse i den sag, der var indbragt for den, for så vidt angår spørgsmålet, om virkningerne af den kontrakt, der ligger til grund for den fordelagtige pris, var ophørt. Heraf følger nødvendigvis, at udsættelsen af kontraktens ophævelse som følge af den første kendelse om foreløbige forholdsregler ikke skal bedømmes som en ny fordel, som kan adskilles fra den eksisterende støtte.

(jf. præmis 48-50 og 53-56)